Gemeenskap bou steen vir steen saam aan kerk en bou geloof uit | Netwerk24
Gemeenskap bou steen vir steen saam aan kerk en bou geloof uit
Betrokke by die bou van CRC in Maokeng, Kroonstad, is van links, voor: Cheslynne Engelbrecht, Tiasha Pononby en Jeanine Engelbrecht; middel: Brian Barends, Gladwin Endri en Henry van Dyk; agter: Dwain Ponsonby, Hein April, Lezarick Williams, Julian Paulis en Nathan Visagie. Foto: Sulensa Dalziel
Die Christian Revival Church (CRC) in Maokeng is in die middel van die township geleë.
Volgens past. Johan Botha is dit ’n wonderwerk dat die gemeente dié perseel gekry het.
Die lidmate van die CRC beplan om die grootste kerk in die dorp te bou en is besig om hul eie stene te maak, en ook daarvan te verkoop.
Diegene wat wil help, kan ’n steen teen R10 koop en sodoende help om die reeds voltooide staalkonstruksie in ’n veeldoelige sentrum te laat verander.
Sulensa Dalziel, ’n weldoener van Kroonstad, het vir twee behoeftige kinders klere na die perseel geneem en was verras met die vordering van die gebou.
Sy wil meer mense van CRC se bedrywighede bewus maak deur ’n lofprysingsgeleentheid aan te bied.
Tydens dié geleentheid wil sy mense aanmoedig om ’n steen te koop.
“Johan Botha het gevra vir beskerming en dat die onmoontlike moontlik gemaak word vir dié dag soos God dit beplan het. My plan gaan werk,” sê sy.
Tydens die lofprysing sal plaaslike gospelsangers optree en die In Nood Kroonstad-kosprojek gaan ook die Woord met sang bedien en help om bakstene te verkoop.
Bel Dalziel by 083-304-3218.